Stellenbosch-bylmoordsaak uitgestelHenri van Breda tydens ‘n vorige hofverskyning buite die hofsaal. Foto: Danie Keet/Eikestadnuus Henri van Breda, wat aangekla word van die moorde op sy ouers en broer op die De Zalze-gholflandgoed buite Stellenbosch, het Vrydag net vir ŉ paar minute in die hooggeregshof in Kaapstad verskyn. Die staat het aan die hof gesê die staat is nog nie gereed om te begin nie en het versoek dat die saak uitgestel word. Die saak is tot 18 November uitgestel vir voorverhoorverrigtinge. Van Breda (21) se borgtog is tot dan verleng. Van Breda is in hegtenis geneem meer as ŉ jaar na die opspraakwekkende moorde op Martin (54), Teresa (55) en Rudi van Breda (22), die aand van 26 Januarie 2015. Die staat beweer Van Breda het ŉ byl gebruik om die drie lede van sy gesin dood te maak. Sy suster, Marli van Breda (toe 16 jaar oud), is met kritieke beserings na ŉ hospitaal gehaas. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-moord op Maroela Media.